પાઘડી બાંધવાની કળા જે હાલ લુપ્ત થતી જાય છે. કેટલીક પાઘડીની વિશેષતા જોઈએ તો કાઠિયાવાડી આંટીયાળી પાઘડી આગળથી સહેજ નમતી હોય છે, જેમણે આવી આંટીયાળી પાઘડી પહેરી હોય તે વ્યકિતની ઓળખ આપવાની જરુર પડતી નથી. પાઘડી જોઈને અંદાજ આવી જાય છે કે વ્યકિત કયા પ્રાંતના રહેવાસી છે. મરાઠા સરદાર છત્રપતિ શિવાજીની પાઘડી એ તેમની ઓળખાણ બની ગઈ હતી. ઉંચી આંટીયાળી અને ઉપરના ભાગે ફૂમકું, આ પાઘડી મરાઠા પ્રદેશની શાન છે. આવી જ ગ્વાલિયર રાજવી ઘરાનાની પાઘડી પણ તેમની પરંપરા અને શાસનની શાન બની ચૂકી હતી. જાડી આંટીયાળી પાઘડીમાં હીરામાણેક અને કિંમતી મોતી જડેલી આકર્ષક લટકણ અને કલગી મૂકવામાં આવી હોય છે તેની ઉપર રંગબેરંગી પીછાં મૂકવામા આવ્યા હોય છે. આ કલગી પાઘડીની શાનમાં વધારો કરે છે.